Atomreaktoren på Kjeller stenges
Kostnadene i forbindelse med vedlikehold blir for høye, opplyser IFE i en pressemelding. Reaktoren JEEP II har vært i drift siden 1967, men har vært stengt siden desember 2018. I januar ble det funnet omfattende korrosjon på komponenter i reaktoren. Torsdag vedtar styret i IFE at reaktoren stenges permanent, på bakgrunn av økonomisk og tekniske forhold. Reparasjonen som kreves vil ifølge IFE føre til langvarig stans av reaktoren, og medføre kostnader som IFE ikke kan håndtere. – Styret vedtar på bakgrunn av en samlet vurdering at reaktoren ikke startes opp igjen og at IFE starter arbeidet med å forberede nedbygging av reaktoren. IFE kan ikke regne med støtte fra staten til å dekke reparasjon, og IFE kan som selveid stiftelse ikke påta seg så stor finansiell risiko, sier styreleder Olav Fjell i pressemeldingen. Ifølge IFE vil stengingen av reaktoren ha begrensede konsekvenser for IFEs forskning. Det vil imidlertid føre til nedbemanning, der omfanget ifølge IFE ikke er avklart ennå. IFE har 600 ansatte. Det er ikke brensel eller tungtvann i reaktoren, og den utgjør ikke noen fare for helse, miljø eller sikkerhet, ifølge IFE.Bellona-leder Frederic Hauge kaller avgjørelsen gledelig. – Det er alvorlige korrosjonsskader på en reaktor som er over 50 år gammel, og kostnadene har gjort det uaktuelt å utbedre skadene, sier Hauge til VG. – Det har vært en stor mangel på sikkerhet og en ukultur med hemmelighold. I dag er vi glade, men det er en stygg og dyr arv atomaktiviteten i Norge har medført. Det er en enorm jobb som fortsatt gjenstår, og en stygg arv som overlates til kommende generasjoner, sier Hauge.Stengingen av JEEP II medfører at begge de norske atomreaktorene er stengt, etter at forskningsreaktoren i Halden la ned i juni 2018. Nedleggelsen ble begrunnet med dårlig økonomi, og reaktoren hadde gått 180 millioner kroner i underskudd de siste syv årene. Det er et omfattende arbeid å bygge ned atomanlegg og håndtere atomavfall. Næringsminister Torbjørn Røe Isaksen kommentere overfor VG i fjor at regjeringen har medfinansieringsansvar for håndteringen. – Dette er en langsiktig forpliktelse fordi arbeidet kommer til å pågå over flere tiår, sier Isaksen til VG. Bellona antyder at arbeidet minimum vil koste 15 – 20 milliarder kroner. – Prisen for å kvitte seg med gamle synder er høy, men Norge må enkelt og greit betale milliardene det koster. Nå blir det viktig å få på plass et skikkelig lager for de 17 tonnene med høyradioaktivt avfall som man fortsatt ikke vet hva man skal gjøre med, sier Hauge til VG.
Styret i Institutt for Energiteknikk (IFE) vedtok torsdag å legge ned atomreaktoren på JEEP II permanent.